  Майя Бывальцева 1-7 южтолэзе Красноярскын Сӧсыръёслэн III огъяросси тол спартакиадазы ортчиз. Удмуртилэн командаез сюбегатэм луонлыкъёсын адямиослэн лыдзыя 150 сюрс муртозь улосвылъёс пӧлын огъя зачётын нырысетӥ инты басьтӥз. Со сярысь элькун тӧролэн но кивалтэтлэн пресс-службазы ивортӥз. Спартакиадае 31 улосвылъёсысь 14-18 аресъем 500-лэсь трос адями пыриськиз. Соос 11 амалъёсын 173 комплект медальёс понна нюръяськизы: суй-пыдзы сӧсыр муртъёс – куасэн бызьылон, гурезьысь куасэн васькон, сноуборд-кросс; ляб кылӥсьёс – куасэн бызьылон, гурезьысь куасэн васькон, сноуборд, кёрлинг; ляб адӟисьёс – куасэн бызьылон, гурезьысь куасэн васькон; ляб визьем муртъёс – куасэн бызьылон, гурезьысь куасэн васькон. Удмуртиысь пиналъёс куасэн бызьылонъя но гурезьысь куасэн васьконъя ӵошатсконъёсы пыриськизы. Соос Ижкарысь, Якшур-Бӧдьяысь но Каракулиноысь коррекционной школаосын но интернатъёсын, куасэн бызьылонъя Г. А. Кулакова нимо огъетын но «Чекерил» спорткомплексын дасясько. Элькунысьтымы куасэн бызьылӥсьёс нырысетӥ инты басьтӥзы, нош гурезьысь нискыласьёс – кыкетӥ. Куать нуналскын Удмуртиысь спортсменъёс 20 медальёс утӥзы: куинь зарни, 11 азвесь но 6 бронза. Сӧсыръёслэн огъяросси тол но гужем спартакиадаоссы ньыль арлы одӥг пол радъясько Тегъёс: Спорт Удмуртия Россия сӧсыръёс Спартакиада  